Didier Drogba

**Didier Yves Drogba Tébily** (sündinud 11. märtsil 1978 Abidjanis) on Elevandiluuranniku endine jalgpallur, ründaja. Ta on Elevandiluuranniku jalgpallikoondise endine kapten ja suurim väravakütt.

Drogba sündis Elevandiluuranniku pealinnas Abidjanis. Ema kutsus teda Titoks Jugoslaavia presidendi Josip Broz Tito järgi, keda ta imetles.

Drogba siirdus viieaastaselt Prantsusmaale oma onu, elukutselise jalgpalluri Michel Goba juurde. Kaheksa-aastaselt naasis ta kodumaale, ent siirdus noorukieas uuesti onu juurde, sest mõlemad tema vanemad kaotasid töö, ja hakkas mängima jalgpalli. 1991 kolisid tema vanemad talle järele ning Drogba läks nende ja oma õdede-vendade juurde elama.

15-aastaselt sai ta lepingu klubiga Levallois ja tõusis 18-aastaselt selle noortemeeskonna põhimängijaks. Keerulise pereelu tõttu ei käinud ta kunagi jalgpallikoolis ja hakkas iga päev treeningutel osalema alles täiskasvanuna. 1998. aastal sõlmis ta lepingu Le Mansiga Prantsusmaa tugevuselt teisest liigast Ligue 2-st. Klubi endise peatreeneri Marc Westerloppe'i sõnul kulus 4 aastat, enne kui Drogba oli võimeline iga päev treenima ja iga nädal mängima.

Drogba siirdus 2002. aasta jaanuaris Ligue 1-s mängivasse En Avant Guingampi. Drogba mängis Guingampis poolteist aastat. Ta lõi värava juba esimeses mängus ning lõi oma pooliku hooaja jooksul 7 ja järgnenud täishooaja jooksul 17 väravat. Guingampi ääremängija oli sel ajal tema kauaaegne sõber Florent Malouda. Guingamp saavutas oma kõigi aegade parima, 7. koha.

Drogba mängud Prantsusmaa kõrgliigas äratasid huvi ja ta sai lepingu Marseille Olympique'iga. Seal lõi ta 19 väravat ja 2004. aasta juulis, hooaja lõpus ostis Chelsea ta ligi 33 miljoni euro eest. Esimesel hooajal lõi ta vaid 10 väravat, kuid tuli Inglismaa meistriks. Hooajal 2005–2006 kogunes väravaid 12, mis on vaid 2 võrra rohkem. Järgmisel hooajal oli ta inglise Premier League'i suurim väravakütt 20 väravaga.

20. mail 2012 teatas Drogba, et ta plaanib Chelseast lahkuda. 2012. aasta juunis liitus Drogba Hiina jalgpalliklubiga Shanghai Shenhua. 2013–2014 mängis Türgi klubis Galatasarays. 2014. aasta juulis suundus ta üheks hooajaks tagasi Chelseasse.

2015. aasta juulis sõlmis ta pooleteise aasta pikkuse lepingu Major League Soccer'is mängiva Kanada klubiga Montreal Impact. Karjääri lõpetas ta 2018. aastal Phoenix Risingus.

## Koondisekarjäär

Esimest korda mängis Drogba Elevandiluuranniku jalgpallikoondises 8. septembril 2002 LAV jalgpallikoondise vastu. Esimese värava lõi ta 11. veebruaril 2003 Prantsusmaal sõprusmängus Kameruni jalgpallikoondise vastu.

8. juunil 2003 lõi ta Aafrika meistrivõistluste valikturniiril Burundi jalgpallikoondise vastu 6:1 võidetud kodumängus 3 esimest väravat. Kuigi ta on 2011. aasta seisuga löönud Elevandiluuranniku koondise 10 mängus vähemalt 2 väravat, on see 2011. aasta sügise seisuga ainus koondisemäng, kus ta 3 väravat lõi. Kõige rohkem väravaid, 7, on ta löönud Benini jalgpallikoondise vastu, 4 väravat Kameruni vastu ja 3 väravat veel 5 riigi vastu, mis kõik Aafrikas asuvad. Kokku on ta 2. oktoobri 2011 seisuga löönud 75 koondisemängus 50 väravat.

2004. aasta Aafrika meistrivõistluste valikgrupis jäi Elevandiluurannik LAV järel teiseks ega pääsenud finaalturniirile.

2006. aasta Aafrika ja maailmameistrivõistluste kvalifikatsioonis sattus Elevandiluurannik kõige raskemasse valikgruppi koos Kameruni ja Egiptuse jalgpallikoondisega. Kuid Drogba lõi 10 mängus 9 väravat, millega oli kõigi valikgruppide peale kokku resultatiivsuselt teine mängija Togo mängija Emmanuel Adebayori järel, kes lõi 11 väravat, ja juhtis oma maa valikgrupivõidule. Üksnes Togo jalgpallikoondis sai oma valikgrupis rohkem punkte. Valikgrupivõiduga kvalifitseerus Elevandiluurannik nii Aafrika meistrivõistlustele kui ka maailmameistrivõistlustele, sealjuures MM-ile esimest korda riigi ajaloos.

2006. aasta Aafrika meistrivõistlustel Egiptuses alistas Elevandiluurannik 1:0 Maroko jalgpallikoondise (Drogba lõi 39. minutil värava) ja 2:1 Liibüa jalgpallikoondise (Drogba lõi 10. minutil avavärava), aga kaotas alagrupivõitu otsustavas mängus 1:3 Egiptusele, pääsedes siiski veerandfinaali. Veerandfinaalis Kameruni vastu lõppes normaalaeg väravateta, lisaaja algul lõi kumbki värava. Järgnenud penaltiseerias realiseerisid kummagi meeskonna kõik 11 mängijat, sealhulgas Drogba, penalti. Järgnes teine ring, kus kohe esimesel löögil Kameruni esisnaiper Samuel Eto'o eksis, aga Drogba mitte ja viis Elevandiluuranniku poolfinaali. Seal alistati Nigeeria jalgpallikoondis Drogba 47. minuti väravast 1:0. Finaalis enne penaltiseeriat väravaid ei löödud ja seal eksis Drogba avalöögil. Järgnes veel üks eksimus kummaltki poolt ja Egiptus võitis penaltiseeria 4:2, tulles Aafrika meistriks.

2006. aasta jalgpalli maailmameistrivõistluste finaalturniiril Saksamaal peeti Elevandiluuranniku alagruppi eriti raskeks. Drogba oli oma meeskonna kapten. Avamängus Argentina jalgpallikoondise vastu jäädi poolajaks 0:2 taha. 82. minutil lõi Drogba ühe värava tagasi, aga üleajal sai kollase kaardi. Teises mängus Hollandi jalgpallikoondise vastu sai Drogba 41. minutil taas kollase kaardi, mis tähendas, et kolmandas mängus ei tohi ta osaleda. Holland võitis 2:1, mistõttu enne viimast mängu olid edasipääsejad (Argentina ja Holland) selged. Viimases mängus alistas Elevandiluurannik Serbia ja Montenegro jalgpallikoondise 0:2 kaotusseisust 3:2.

2008. aasta Aafrika meistrivõistlustel läbis Elevandiluurannik valikgrupi edukalt, saades ühe viigi ja ülejäänud mängudes suureskoorilised võidud. Drogba lõi 1 värava. Meistrivõistlused toimusid naaberriigis Ghanas. Alagrupi läbis Elevandiluurannik täiseduga, alistades 1:0 Nigeeria, 4:1 Benini (Drogba lõi 40. minutil avavärava) ja 3:0 Mali jalgpallikoondise (Drogba lõi 9. minutil avavärava). See oli alagruppide parim tulemus. Veerandfinaalis saavutas Elevandiluurannik samuti suurima võidu, 5:0 Guinea jalgpallikoondise üle (Drogba lõi 70. minutil 2:0). Kuid seejärel kaotas Elevandiluurannik 1:4 Egiptusele ja pronksimängus 2:4 korraldajamaale ning jäi 4. kohale. Drogba valiti turniiri sümboolse koondise vahetusmängijaks.

2008. aasta Aafrika meistrivõistlused toimusid Angolas. Elevandiluurannik sattus samasse alagruppi Togo jalgpallikoondisega, kes loobus võistlustest meeskonna vastu suunatud inimohvritega lõppenud rünnaku tõttu. Elevandiluurannik viigistas 0:0 Burkina Fasoga ja võitis 3:1 Ghana jalgpallikoondise, kuigi mängis pool tundi arvulises vähemuses. Drogba mängis kõik kohtumised algusest lõpuni ja lõi Ghana vastu viimasel minutil värava. Veerandfinaalis Alžeeria jalgpallikoondise vastu läks Elevandiluurannik 4. minutil juhtima, aga kaotas lõpuks 2:3 ja langes välja.

2010. aasta Aafrika ja maailmameistrivõistluste valikturniiril ei pidanud Elevandiluurannik hea koha tõttu FIFA edetabelis osalema. Teises faasis võitis ta kindlalt alagrupi, lõpetades kodumängud võiduga ja võõrsilmängud viigiga. Selles alagrupis Drogba väravaid ei löönud. Kolmandas, otsustavas valikgrupis saavutas Elevandiluurannik 1 viigi ja võitis ülejäänud mängud, Drogba lõi 6 väravat ja oli sellega kõigi valikgruppide peale resultatiivseim mängija. Sealjuures lõi ta 2 väravat kodumängus Malawi jalgpallikoondise vastu 29. märtsil 2009, kui mängueelses pealtvaatajate rüseluses trambiti 19 inimest surnuks ja üle 130 sai vigastada. Elevandiluurannik kvalifitseerus nii Aafrika kui maailmameistrivõistlustele.

Enne 2010. aasta jalgpalli MM-i sai Drogba vigastuse, mis pani tema esinemise turniiril kahtluse alla. Elevandiluuranniku esimene mäng oli Portugaliga. Drogba tuli vahetusest mängu 65. minutil, mäng lõppes 0:0 viigiga. Kahes järgmises mängus Brasiilia ja Põhja-Korea vastu osales Drogba algusest lõpuni kaptenina. Brasiiliale kaotati 1:3, kusjuures Drogba lõi 79. minutil viimase värava, Põhja-Koread võideti 3:0. Elevandiluurannik jäi alagrupis kolmandaks ja langes välja.

Oma 100. mängu rahvuskoondises pidas Drogba 2014. aasta maailmameistrivõistluste eelsel mängul 2. juunil Bosnia ja Hertsegoviinaga. Ta realiseeris penalti, kuid mäng kaotati 1:2. Maailmameistrivõistluste esimeses alagrupimängus Jaapaniga sekkus ta mängu teisel poolajal. Pärast seda õnnestus meeskonnal kaotusseis 2:1 eduseisuks viia. Sama aasta augustis teatas, et lõpetab koondisekarjääri. Ta osales rahvuskoondise 104 mängus ja lõi 65 väravat.

## Saavutused
### Chelsea
* Inglismaa meister (4):
**2004–05, 2005–06, 2009–10, 2014–15
* FA Cup (4):
**2006–07, 2008–09, 2009–10, 2011–12
* Football League Cup (3):
**2004–05, 2006–07,2014–15
* Inglismaa superkarikas jalgpallis (2):
**2005, 2009
* UEFA Meistrite Liiga (1):
**2011–2012

### Galatasaray
* Türgi meister: 2012–2013
* TFF Süper Kupa: 2013
* Türkiye Kupası: 2013–2014

### Isiklikud
* Onze d'Or: 2004
* UEFA karika parim väravakütt: 2003–04
* Elevandiluuranniku aasta jalgpallur: 2006, 2007
* Aafrika aasta jalgpallur: 2006, 2009
* Premier League'i Kuldne saabas (2): 2006–2007, 2009–2010
* Chelsea aasta mängija: 2010

## Viited

## Välislingid

*Didier Drogba koduleht